b'\n_START_ARTICLE_\nJon Fosse\n_START_SECTION_\nBakgrunn\n_START_PARAGRAPH_\nJon Fosse ble f\xc3\xb8dt i Haugesund og vokste opp i Strandebarm i Kvam herad i Hardanger. Senere flyttet han til Bergen. Han ble cand.philol. ved Universitetet i Bergen i 1987 med grunnfag i sosiologi og filosofi, og hovedfag i allmenn litteraturvitenskap. I 2015 ble Fosse untnevnt til \xc3\xa6resdoktor ved Universitet i Bergen._NEWLINE_Fosse arbeidet periodevis som journalist i Gula Tidend mellom 1979 og 1983. I 1985 var han redakt\xc3\xb8r for Milit\xc3\xa6rnekteren. Han underviste ved Skrivekunst-akademiet i Hordaland i perioden 1987\xe2\x80\x931993. Han var ogs\xc3\xa5 i mange \xc3\xa5r hovedkonsulent for Det Norske Samlaget. Han var i noen \xc3\xa5r redakt\xc3\xb8r for tidsskriftet B\xc3\xb8k, sammen med Jan Kj\xc3\xa6rstad. _NEWLINE_Fosse har ogs\xc3\xa5 v\xc3\xa6rt medlem i Det litter\xc3\xa6re r\xc3\xa5d i Den norske Forfatterforening, styremedlem i Det Norske Samlaget og i Nynorsk kultursentrum, og har ogs\xc3\xa5 v\xc3\xa6rt med i Norsk kulturr\xc3\xa5ds essayutvalg._NEWLINE_Fosse debuterte i 1983 med romanen Raudt, svart. Det f\xc3\xb8rste skuespillet, Og aldri skal vi skiljast, hadde urpremiere i 1994. Siden debuten i 1983 som romanforfatter og som dramatiker i 1994, har Jon Fosse hatt en stor produksjon av romaner, fortellingar, dikt, barnelitteratur, essay og skuespill. Spesielt hans romaner Morgon og kveld og Trilogien har vakt stor begeistring hos b\xc3\xa5de publikum og kritikere. _NEWLINE_I 1994 debuterte han som dramatiker med Og aldri skal vi skiljast. Skuespillene ble f\xc3\xb8rst oppf\xc3\xb8rt p\xc3\xa5 Den Nationale Scene i Bergen. Siden har Fosse skrevet over tretti skuespill, som alle er oppf\xc3\xb8rt og utgitt som b\xc3\xb8ker b\xc3\xa5de p\xc3\xa5 norsk og engelsk, mange av stykkene er ogs\xc3\xa5 utgitt p\xc3\xa5 andre spr\xc3\xa5k. Fosses mest sentrale romaner er ogs\xc3\xa5 utgitt p\xc3\xa5 flere spr\xc3\xa5k, som engelsk, tysk, fransk, svensk og dansk. _NEWLINE_Han har ogs\xc3\xa5 oversatt eller skrevet versjoner av en rekke teaterstykker. Fosses skuespill har blitt fremf\xc3\xb8rt p\xc3\xa5 rundt tusen scener, og han er den mest spilte norske dramatikeren etter Henrik Ibsen._NEWLINE_I Fosses dramatikk har dramaet i tradisjonell forstand liten betydning, det er som oftest mindre konflikter og spenninger som driver stykkene, mer enn den ytre handlingen. Stykkene n\xc3\xa6rmer seg poesi, og  kan beskrives som postdramatisk teater._NEWLINE_I 2011 flyttet Fosse inn i Statens \xc3\xa6resbolig for fortjente kunstnere, Grotten, hvor han bor sammen med sin kone Anna og deres to barn. Anna Fosse er en slovakisk oversetter,  litteraturviter og germanist. Hun tok doktorgrad p\xc3\xa5 det tragiske i nordisk samtidsdramatikk ved Slovak Academy of Sciences i 2017 og har i l\xc3\xb8pet av de senere \xc3\xa5r oversatt flere sentrale teaterstykker fra norsk, svensk og dansk til slovakisk. I 2013 konverterte Fosse til den katolske kirke.'